**Csepreg Város Önkormányzat Képviselő-testületének**

**4/2020. (II.28.)**

**önkormányzati rendelete**

**az egyes szociális ellátásokról szóló 1/2015. (II.27.) önkormányzati rendelet módosításáról**

**Indokolás**

**Általános indokolás**

A szociális igazgatásról és szociális ellátásokról szóló 1993. évi III. törvény előírásai alapján a személyes gondoskodás körébe tartozó szociális ellátások (mind az alapszolgáltatások – étkeztetés, házi segítségnyújtás, nappali ellátás; mind a szakosított ellátások – idősek bentlakásos otthona) ellenértékeként megállapított összeget, vagyis az intézményi térítési díjat a fenntartó tárgyév április 1-jéig állapítja meg.

Csepreg Város Önkormányzata esetében - a helyi rendelet alapján – a térítési díj felülvizsgálata iránt étkeztetés szolgáltatás esetén a jegyző, a bentlakásos ellátás, a házi segítségnyújtás, és a nappali ellátás esetében az intézményvezető minden év március hó 15. napjáig tesz javaslatot. Az intézményi térítési díjakat a fenntartó hagyja jóvá.

**Részletes indokolás**

Az 1. §-hoz

A természetben nyújtott rendkívüli települési támogatások köréből kivezeti az időközben megszűnt Erzsébet-utalványt. Helyette új kategóriaként - a gyakorlati tapasztalatokhoz és a lakossági igényekhez igazodva - bevezetésre kerül a tűzifa.

Az 2. §-hoz

A szociális étkeztetés alapszolgáltatás felülvizsgált intézményi térítési díjait tartalmazza.

A 3. §-hoz

A házi segítségnyújtás (személyi gondozás és szociális segítés ellátások) felülvizsgált intézményi térítési díjait tartalmazza.

A 4. §-hoz

A bentlakásos idősek otthona szakosított ellátás (Területi Gondozási Központ - 9735 Csepreg, Kossuth u. 67.) felülvizsgált intézményi térítési díjait tartalmazza.

Az 5. §-hoz

A módosító rendelkezések hatályba léptetési időpontját jelöli meg.